b'\n_START_ARTICLE_\nTaiji\n_START_SECTION_\nTaiji harjutused\n_START_PARAGRAPH_\nTaiji kui terviklik v\xc3\xb5itluskunstis\xc3\xbcsteem sisaldab peamiselt nelja liiki harjutusi: vorm, t\xc3\xb5ukavad k\xc3\xa4ed, vabad k\xc3\xa4ed ja relvatehnikad._NEWLINE_Igal harjutuste grupil on omaette eesm\xc3\xa4rk, mis \xc3\xb5petab harrastajatele taiji kui v\xc3\xb5itluskunsti p\xc3\xb5hilisi oskusi.\n_START_SECTION_\nVorm\n_START_PARAGRAPH_\nVorm on (koolkonna piires) standardiseeritud harjutus, mis koosneb liigutuste/asendite seeriast, mis kujutavad endast v\xc3\xb5itlust kujutletava vastase v\xc3\xb5i vastastega (vt ka Karate kata)._NEWLINE_Erinevate taiji koolkondade vormid v\xc3\xb5ivad \xc3\xbcksteisest \xc3\xbcsna palju erineda, seda nii vormi pikkuse, liigutuste komplekti kui liikumise \xc3\xbcldise iseloomu ja kehakoiaku printsiipide poolest._NEWLINE_Liigutuste nimetused on tihtipeale poeetilised, n\xc3\xa4iteks "valge kurg lehvitab tiibu", "\xc3\xbcksik piitsal\xc3\xb6\xc3\xb6k", "hobuselaka patsutus" v\xc3\xb5i "tiigri kandmine m\xc3\xa4ele"._NEWLINE_K\xc3\xb5ik vormi liigutused koosnevad kaheksast p\xc3\xb5hitehnikast ja varieerivad neid omavahel erinevatel viisidel. Kaheksa taiji p\xc3\xb5hitehnikat on j\xc3\xa4rgmised: Peng (e t\xc3\xb5rjumine), Lu (e m\xc3\xb6\xc3\xb6da juhtimine), An (e t\xc3\xb5ukamine), Ji (e press), Cai (e t\xc3\xb5mme), Lie (e lahutamine), Zhou (e k\xc3\xbc\xc3\xbcnarnukil\xc3\xb6\xc3\xb6k) ja Kao (e \xc3\xb5lal\xc3\xb6\xc3\xb6k)._NEWLINE_Taiji\'le on iseloomulik vormi liigutuste sujuv ja aeglane sooritus. Koos esitusega kaasneva meditatiivse kontsentratsiooni ja hingamisega, sarnaneb vormi esitus rohkem qigongiga kui v\xc3\xb5itlusega ning on sellisena omandanud \xc3\xbclemaailmse populaarsuse kui tervisev\xc3\xb5imlemine, mida on sobilik ja j\xc3\xb5ukohane harrastada igas vanuses meestel ja naistel._NEWLINE_Taiji vormi sooritust v\xc3\xb5ib teha nii \xc3\xbcksinda kui grupis s\xc3\xbcnkroonis liikudes. Sellised massilised grupiviisilised taiji vormi sooritused on hiina linnade parkides hommikuti tavaline vaatepilt, kus taiji harrastamine on populaarne hommikv\xc3\xb5imlemise asendaja.\n_START_SECTION_\nT\xc3\xb5ukavad k\xc3\xa4ed\n_START_PARAGRAPH_\nT\xc3\xb5ukavad k\xc3\xa4ed (v\xc3\xb5i Tuishou), on taiji paarisharjutuste grupp, mille \xc3\xbclesanne on \xc3\xb5petada harrastajatele pehmust, tundlikkust ning oskust kuulata ning interpreteerida ja \xc3\xa4ra kasutada vastase liikumist. _NEWLINE_T\xc3\xb5ukavate k\xc3\xa4te harjutuse olulisiseim \xc3\xbclesanne on \xc3\xb5petada ka pingelises/konfliktses olukorras v\xc3\xa4liselt pehmeks j\xc3\xa4\xc3\xa4mist, s\xc3\xa4ilitades samas keha sisemise struktuuri ja tasakaalu (nn. "terasn\xc3\xb5el vati sees")._NEWLINE_T\xc3\xb5ukavate k\xc3\xa4te harjutused jagunevad erinevatesse raskusastmetesse. Algajaid \xc3\xb5petatakse k\xc3\xb5ige pealt baastehnikaid, keha liikumist ning j\xc3\xa4releandlikkust ning harjutuspartneri kuulamist nn \xc3\xbche k\xc3\xa4ega t\xc3\xb5ukavate k\xc3\xa4te harjutuse n\xc3\xa4ol._NEWLINE_\xc3\x9che k\xc3\xa4ega t\xc3\xb5ukavad k\xc3\xa4ed on harjutus, kus treeningpartnerid seisavad vastamisi ning \xc3\xbcritavad treeningu partnerit tasakaalust v\xc3\xa4lja viia. Treeningpartneri tasakaalu h\xc3\xa4irimiseks ning tema r\xc3\xbcnnakute t\xc3\xb5rjumiseks on lubatud kasutada vaid \xc3\xbchte k\xc3\xa4tt._NEWLINE_Edasij\xc3\xb5udnumate harjutuste seas on n-\xc3\xb6 Paigalseisvad t\xc3\xb5ukavad k\xc3\xa4ed, kus on erinevalt \xc3\xbche k\xc3\xa4e variandist lubatud kasutada m\xc3\xb5lemat k\xc3\xa4tt nii vastase k\xc3\xb5rvale juhtimiseks kui ka tema tasakaalust v\xc3\xa4lja viimiseks; ja Liikuvad t\xc3\xb5ukavad k\xc3\xa4ed kus treeningpartnerid v\xc3\xb5ivad vabalt etteantud platsi peal ringi liikuda._NEWLINE_K\xc3\xb5ikide harjutuste puhul on olulisim mitte anda vastasele v\xc3\xb5imalust ennast t\xc3\xb5ugata, peites oma kehastruktuuri tema eest ning j\xc3\xa4\xc3\xa4deks v\xc3\xa4liselt pehmeks ja j\xc3\xa4releandlikuks, samas sisemiselt oma struktuuri ning tasakaalu s\xc3\xa4ilitades ning kasutada \xc3\xa4ra vastase poolt antud j\xc3\xb5udu tema enda tasakaalust v\xc3\xa4lja juhtimiseks._NEWLINE_See \xc3\xb5petab harjutajatele pehmust, paindlikkust, ajasust, liikumiste pidevat voolavust ning suhteliselt pingelises olukorras siiski rahulikuks ja pehmeks j\xc3\xa4\xc3\xa4mist ning l\xc3\xa4bi selle rahu kontrolli s\xc3\xa4ilitamist olukorra \xc3\xbcle._NEWLINE_T\xc3\xb5ukavates k\xc3\xa4tes on lubatud k\xc3\xb5ik kaheksa p\xc3\xb5hitehnikat, mille sooritamine ei toimu l\xc3\xb6\xc3\xb6gina. V\xc3\xb5istlusformaadis on T\xc3\xb5ukavate k\xc3\xa4te harjutuse puhul keelatud l\xc3\xb6\xc3\xb6gid k\xc3\xa4te v\xc3\xb5i jalgadega, liigeste v\xc3\xa4\xc3\xa4namine ning r\xc3\xbcnnakud kaela, p\xc3\xa4he, v\xc3\xb5i allapoole v\xc3\xb6\xc3\xb6piirkonda._NEWLINE_Hoolimata sellest, et t\xc3\xb5ukavate k\xc3\xa4te harjutus sarnaneb v\xc3\xa4liselt pisut v\xc3\xb5itlusega ning sellel alal toimuvad eri tasemel v\xc3\xb5istlused, ei ole siiski tegemist taiji v\xc3\xb5itlusliku osaga.\n_START_SECTION_\nVabad k\xc3\xa4ed\n_START_PARAGRAPH_\nVabad k\xc3\xa4ed (v\xc3\xb5i Sanshou) ehk teisis\xc3\xb5nu vabav\xc3\xb5itlus on taiji kui v\xc3\xb5itluskunsti v\xc3\xb5itluslik osa._NEWLINE_Sanshou on enamikus taiji koolides peaaegu unustatud v\xc3\xb5i j\xc3\xa4etud tugevalt tagaplaanile t\xc3\xa4nu suuremale r\xc3\xb5huasetusele tervislikule v\xc3\xb5imlemisele. T\xc3\xa4nu sellele on ka laialt levinud arvamus, et taiji ei ole v\xc3\xb5itluskunst, vaid pigem hiina ravi- ja tervisev\xc3\xb5imlemine.\n_START_SECTION_\nRelvatehnikad\n_START_PARAGRAPH_\nTrditsioonilise v\xc3\xb5itluskunstina sisaldab taiji s\xc3\xbcsteem ka relvatehnikate \xc3\xb5ppimist._NEWLINE_Levinumateks taiji koolides \xc3\xb5pitavateks traditsioonilisteks relvadeks on kaheteraline sirge m\xc3\xb5\xc3\xb5k (Jian), saabel (Dao), lehvik, kaigas, oda ja piik.\n_START_SECTION_\nV\xc3\xb5itluskunst\n_START_PARAGRAPH_\nV\xc3\xb5itluskunstina sarnaneb taijiquan teiste Hiina v\xc3\xb5itluskunstidega, kuiv\xc3\xb5rd Hiina v\xc3\xb5itluskunste iseloomustavad tugevalt maasse juurdunud jalaasendid ja maasv\xc3\xb5itluse puudumine._NEWLINE_Kuna taiji populaarsus tervisev\xc3\xb5imlemise vormina on suures osas varjutanud \xc3\xa4ra tema v\xc3\xb5itluskunsti aspekti nii k\xc3\xb5rvalseisjate kui suures osas ka harrastajate silmis, siis on t\xc3\xa4nap\xc3\xa4eval raske leida koole, kus \xc3\xb5petataks taiji\'d kui v\xc3\xb5itluskunsti.\n_START_SECTION_\nSport\n_START_PARAGRAPH_\nTaiji vomide esitus on osa Wushu sportlikust programmist._NEWLINE_Korraldatakse regulaarseid v\xc3\xb5istlusi nii Euroopa kui ka maailma tasemel, kus v\xc3\xb5isteldakse vormi esitamise ja t\xc3\xb5ukavate k\xc3\xa4te alal.\n_START_SECTION_\nVormi sooritus\n_START_PARAGRAPH_\nVormi esituses on oluliseks selle esituse puhtus ja t\xc3\xa4psus.'